b'\n_START_ARTICLE_\nBoleslav III. Poljski\n_START_SECTION_\nZdru\xc5\xbeitev Poljske in utrditev oblasti\n_START_PARAGRAPH_\nBoleslav je bil drugi sin kneza Vladislava I. Hermana in edini sin iz njegovega drugega zakona, z Judito, h\xc4\x8derko \xc4\x8de\xc5\xa1kega vojvode B\xc5\x99etislava II. Imel je starej\xc5\xa1ega polbrata, Zbigniewa, iz o\xc4\x8detovega prvega zakona s Pomorjanko, ki ga katoli\xc5\xa1ka cerkev ni priznavala._NEWLINE_Boleslavov o\xc4\x8de je bil \xc5\xa1ibek vladar, povsem odvisen od odlo\xc4\x8ditev svojega palatina, grofa Sieciecha, ki je dejansko vladal Poljski. Grof si je s svojim diktatorskim vladanjem ustvaril med poljskimi velika\xc5\xa1i veliko nasprotnikov, ki so po nekaj letih borb z njim vendarle dosegli, da ga je Vladislav Herman izgnal, ozemlje dr\xc5\xbeave pa razdelil medse in svoja dva sinova. Potem ko je o\xc4\x8de leta 1102 umrl, je bila Poljska razdeljena na dve dr\xc5\xbeavi: starej\xc5\xa1i Zbigniew je vladal na Velikopoljskem, Kujaviji in (dotlej o\xc4\x8detovi) Mazoviji, njegov mlaj\xc5\xa1i polbrat Boleslav pa v \xc5\xa0leziji, obmo\xc4\x8dju Krakova in Sandomierza in na ozemlju Lubusz (med rekama Odro in Soree)._NEWLINE_Na severozahodu so na poljska ozemlja mejili poganski Pomorjanci, ki so s pogostimi vpadi proti jugu ogro\xc5\xbeali poljske posesti. Miroljubni Zbigniew je nameraval z njimi skleniti mir. Nasprotno je ambiciozni Boleslav njihovo ozemlje, dokaj bogato s sredi\xc5\xa1\xc4\x8di obrtne proizvodnje in baltskimi pristani\xc5\xa1\xc4\x8di (Ko\xc5\x82obrzeg, Wolin, Szczecin, Uznam), prikazal poljskim vitezom in plemstvu kot bogat vojni plen in jih s tem pridobil na svojo stran. Povezal se je z Ogrsko in Kijevsko Rusijo in za\xc4\x8del zdru\xc5\xbeevati Poljsko. Leta 1107 je premagal in izgnal Zbigniewa, ki se je zatekel v Nem\xc4\x8dijo._NEWLINE_Boleslav se je leta 1108, ko je pomagal svojemu zavezniku, mad\xc5\xbearskemu kralju Kolomanu, zapletel v spopad z nem\xc5\xa1ko-\xc4\x8de\xc5\xa1ko vojsko in leta 1109 njen napad pred Vroclavom uspe\xc5\xa1no odbil. Mir na jugozahodni meji si je zagotovil tako, da je pristal na pla\xc4\x8devanje davka cesarju Henriku V. Po drugi strani je izkoristil nasledstvene te\xc5\xbeave na \xc4\x8ce\xc5\xa1kem in dosegel, da se je novi \xc4\x8de\xc5\xa1ki vojvoda Vladislav I. leta 1111 odpovedal davku za \xc5\xa0lezijo (ki so ga Poljaki pla\xc4\x8devali od leta 1054)._NEWLINE_Boleslav je po ureditvi odnosov s cesarstvom in \xc4\x8ce\xc5\xa1ko dovolil Zbigniewu, da se je vrnil domov. Dodelil mu je apana\xc5\xbeo, a ga \xc5\xbee leta 1112 obdol\xc5\xbeil naklepa prevzema oblasti in ga dal oslepiti. Kruto dejanje je razburilo vso poljsko javnost. Gniezenski nad\xc5\xa1kof je Boleslava izob\xc4\x8dil, a je izob\xc4\x8denje preklical, ko se je gre\xc5\xa1nik javno pokesal in se odkupil z romanji in darili.\n_START_SECTION_\nPokristjanjevanje Pomorjanskega. Slabljenje dr\xc5\xbeave\n_START_PARAGRAPH_\nRe\xc5\xa1itev konflikta s Svetim rimskim cesarstvom in \xc4\x8ce\xc5\xa1ko ter poroka z nem\xc5\xa1ko princeso Solomeo von Berg-Schelklingen so Boleslavu omogo\xc4\x8dili, da je drugi del svojega vladanja posvetil zavzetju Zahodnega Pomorjanskega. Leta 1113 je zavzel utrdbe vzdol\xc5\xbe reke Note\xc4\x87, ki so varovale pomorjansko mejo. Potem si je do leta 1120 v treh etapah podredil Pomorjansko in de\xc5\xbeelo Lubusz (ki jo je Poljski leta 1109 odvzel Henrik V.) in zavzel Szczecin. Pomorjanski vojvoda Vartislav I. je moral priznati poljsko nadoblast, pristati na pla\xc4\x8devanje davka in na pokristjanjenje de\xc5\xbeele. Boleslav je Gdansko Pomorjansko vklju\xc4\x8dil v poljsko dr\xc5\xbeavo._NEWLINE_Vendar pokristjanjevanje ni potekalo gladko. Od vojn razred\xc4\x8deno prebivalstvo je odklanjalo \xc4\x8de\xc5\xa1ke \xc5\xa1kofe, zavrnili so tudi \xc5\xa1panskega \xc5\xa1kofa Berharda. \xc5\xa0ele bamber\xc5\xa1ki \xc5\xa1kof Oton , ki je pokristjanjeval od leta 1124, je bil uspe\xc5\xa1en. Ustanovljene so bile \xc5\xa1kofije Kruszwica, W\xc5\x82oc\xc5\x82awek in Lubusz._NEWLINE_Boleslav je utrjeval odnose s sosedi tudi s porokami svojih \xc5\xa1tevilnih otrok._NEWLINE_Leta 1125 je umrl cesar Henrik V. Boleslav se je izognil poklonitvi novemu nem\xc5\xa1kemu kralju Lotarju III. in je nehal pla\xc4\x8devati davek Svetemu rimskemu cesarstvu._NEWLINE_Leta 1132 je Boleslav nepremi\xc5\xa1ljeno posegel v ogrski nasledstveni spor in ponovno zapletel Poljsko v vojno z Ogrsko in tudi \xc4\x8ce\xc5\xa1ko. Vojno je izgubil in \xc4\x8de\xc5\xa1ki vladar je za razsodnika v sporu izbral cesarja Lotarja III. Leta 1135 je bil Boleslav tako prisiljen udele\xc5\xbeiti se dvornega sveta v Merseburgu, kjer je moral priznati pokor\xc5\xa1\xc4\x8dino cesarju, dobil v zameno baltski otok Ruegen in Zahodno Pomorjansko, prevzel vazalske obveznosti za ta ozemlja in moral pla\xc4\x8dati zaostali davek za leta od smrti Henrika V._NEWLINE_Boleslavu se je poslab\xc5\xa1al polo\xc5\xbeaj tudi doma. Med plemstvom se je \xc5\xa1irilo nezadovoljstvo in te\xc5\xbenja po razkosanju de\xc5\xbeele. Da bi na\xc5\xa1el kompromis med delitvenimi te\xc5\xbenjami in potrebami dr\xc5\xbeavne enotnosti, je v svojem testamentu, sestavljenim skupaj s \xc5\xa1kofi in velika\xc5\xa1i, podal nasledstveno na\xc4\x8delo, po katerem se dr\xc5\xbeava razdeli na vladarjeve sinove v obliki dednih kne\xc5\xbeevin; najstarej\xc5\xa1i sin, senior, dobi tudi vrhovno oblast nad mlaj\xc5\xa1imi brati; vsakokratnemu seniorju pripadajo poleg dedne kne\xc5\xbeevine \xc5\xa1e "seniorsko ozemlje" (sestoje\xc4\x8de iz krakovskega in sandomierzskega obmo\xc4\x8dja) z glavnim mestom Krakov in nadoblast nad Zahodnim in Gdanskim Pomorjanskim; to ozemlje naj bi dajalo vsakokratnemu imetniku izrazito ekonomsko, voja\xc5\xa1ko in politi\xc4\x8dno premo\xc4\x8d._NEWLINE_V praksi je potem najstarej\xc5\xa1i brat, Vladislav II. Izgnanec, ki je po Boleslavovi smrti prevzel vlogo seniorja, prekr\xc5\xa1il nasledstveno na\xc4\x8delo in si sku\xc5\xa1al neupravi\xc4\x8deno pove\xc4\x8dati dedno ozemlje. Bratje so se temu uprli; Poljska je za naslednji dve stoletji stopila na pot neizbe\xc5\xbenega fevdalnega razkosanja.'